Jurnaliştii sârbi scriu că documentele privind extrădarea lui Sebastian Ghiţă, trimise de Ministerul de Justiţie din România, nu au ajuns la Belgrad.

Ministrul Tudorel Toader, a declarat ieri, la finalul întâlnirii cu omologul sârb, că toate actele solicitate de Înalta Curte de la Belgrad au fost trimise încă de pe 9 martie. Cotidianul DANAS titrează însă că aceste documente... s-au pierdut.

Jurnaliştii sârbi spun că s-au interesat de traseul acestor acte, iar răspunsul oficial primit de la Înalta Curte din Belgrad a fost că instituţia nu le-a primit.

Citiți și ”Adevăratul motiv pentru care Tăriceanu susținea lupta anticorupție în 2004. Ce îi spunea șeful FBI de atunci, într-o discuție confidențială”

Judecătorii instanţei supreme din Serbia trebuie să se pronunţe în privinţa cererii de extrădare a lui Ghiţă şi pentru asta au cerut date suplimentare în România.

Ce declara Tudorel Toader, ieri

Aflat într-o vizită oficială la Belgrad, ministrul Tudorel Toader afirma că a trimis „lămuririle suplimentare”.

„Instanţa a cerut lămuriri suplimentare, le-am transmis, pe 9 martie au ajuns la dânşii. Judecătorii urmează ca, pe baza întregii documentaţii administrate, să se pronunţe cu privire la cererea de extrădare”, a susținut Tudorel Toader.

Întrebat cât de lungă va fi procedura până la o decizie privind extrădarea lui Sebastian Ghiţă, Toader a spus că la această întrebare pot răspunde numai judecătorii, nu ministrul Justiţiei.

Sebastian Ghiţă a plecat din ţară în noaptea de 19 spre 20 decembriei 2016 şi a fost prins la Belgrad în 14 aprilie 2017. Ghiţă avea permis de conducere şi buletin de Slovenia şi era împreună cu fratele său în momentul capturării.

Fostul deputat PSD a fost arestat de autorităţile sârbe timp de două luni pentru posesie de documente falsificate şi a fost eliberat pe cauţiune.

Sursa: Digi24, News.ro